'সিঙ্গাপুরে ধনীদের তালিকায় একধাপ এগিয়েছেন বাংলাদেশের আজিজ খান'
বণিক বার্তার প্রধান শিরোনাম করা হয়েছে সিঙ্গাপুরের শীর্ষ ধনীদের সম্পর্কে ফোর্বস ম্যাগাজিনের তালিকা নিয়ে। সিঙ্গাপুরে শীর্ষ ধনীর তালিকায় ৪১তম অবস্থানে থাকা বাংলাদেশী আজিজ খানকে নিয়ে তাদের শিরোনাম - ৫০ বছরের ব্যবসায় জীবনে আজিজ খানের সম্পদের উল্লম্ফন ঘটেছে গত এক দশকে।
মার্কিন সাময়িকী ফোর্বসের গত বুধবার প্রকাশিত সিঙ্গাপুরের শীর্ষ ৫০ ধনীর তালিকায় গত বছরের চেয়ে একধাপ এগিয়েছেন আজিজ খান। স্বীকৃতি পেয়েছেন সিঙ্গাপুরের ৪১তম ধনী ব্যক্তির। ফোর্বসের হিসাব অনুযায়ী, মুহাম্মদ আজিজ খানের মোট সম্পদ রয়েছে ১১২ কোটি ডলারের।
তিনি সামিটের চেয়ারম্যান। বলা হচ্ছে প্রায় অর্ধশতকের ব্যবসায়ী জীবনে ট্রেডিং থেকে শুরু করে জ্বালানি, বন্দর, ফাইবার অপটিকসহ নানা ব্যবসার সঙ্গে জড়িত হয়েছেন মুহাম্মদ আজিজ খান। তবে তার সমৃদ্ধিতে সবচেয়ে বড় ভূমিকা রেখেছে বিদ্যুতের ব্যবসা। এ ব্যবসার হাত ধরেই গত এক দশকে সম্পদে বড় উল্লম্ফনের দেখা পেয়েছেন সামিট গ্রুপের চেয়ারম্যান।
বড় আকারে না হলেও আজিজ খান সম্পর্কিত এই খবরটি বিভিন্ন পত্রিকায় প্রকাশিত হয়েছে।
দৈনিক সমকাল তাদের শেষ পৃষ্ঠায় এক কলামের সংবাদ শিরোনাম করেছে  সিঙ্গাপুরের শীর্ষ ৫০ ধনীর তালিকায় ফের আজিজ খান। তারা লিখেছে, আবারও সিঙ্গাপুরের শীর্ষ ৫০ ধনীর তালিকায় স্থান পেলেন সামিট গ্রুপের চেয়ারম্যান মুহাম্মদ আজিজ খান। গত বছর এই তালিকায় তিনি ছিলেন ৪২ তম।
দৈনিক কালবেলা পত্রিকা প্রথম পাতায় এক কলামের শিরোনাম করেছে -  সামিটের আজিজ এখন সিঙ্গাপুরের ৪১তম ধনী।
এখানে বিস্তারিত বলা হচ্ছে তালিকায় এক ধাপ এগুনোর সাথে সাথে তার সম্পদ বেড়েছে ১২ কোটি ডলার। ২০২১ সালে আজিজের সম্পদের পরিমাণ ছিল ৯৯ কোটি ডলার। ২০১৯ সাল থেকে তার সম্পদের পরিমাণ ধারাবাহিকভাবে বাড়ছে। ২০২২ সালে এসে তা বিলিয়ন ডলারে উন্নীত হয়। এ কারণে তিনি 'ফোর্বসে'র বিলিয়নিয়ার তালিকাতেও স্থান পান। বাংলাদেশের নাগরিক ৬৮ বছর বয়সী আজিজ খান এক যুগের বেশি সময় ধরে সিঙ্গাপুরের স্থায়ী বাসিন্দা।
তাকে নিয়ে ২০১৮ সালে করা বিবিসি বাংলার এই রিপোর্টটিও পড়তে পারেন - ফোর্বসের তালিকায় শীর্ষ ধনী আজিজ খান যেভাবে বাংলাদেশের প্রথম ডলার বিলিওনিয়ার।
জি২০ সম্মেলন ঘিরে বাংলাদেশের প্রধানমন্ত্রী শেখ হাসিনার ভারত সফর নিয়ে সংবাদ প্রকাশ করেছে প্রায় সবকয়টি জাতীয় পত্রিকা। তাদের শিরোনামে এসেছে শেখ হাসিনার সঙ্গে সন্ধ্যায় হতে যাওয়া নরেন্দ্র মোদীর বৈঠক প্রসঙ্গ।
প্রধানমন্ত্রীর ভারত সফর ঘিরে কালের কন্ঠের শিরোনাম - টাকা রুপি বিনিময়সহ তিন সমঝোতার প্রস্তুতি।
বিস্তারিত বলা হচ্ছে তিন দিনের সফরে আজ শুক্রবার দুপুরে ভারতের নয়াদিল্লিতে যাচ্ছেন প্রধানমন্ত্রী শেখ হাসিনা। নয়াদিল্লি পৌঁছার পর সন্ধ্যায় ভারতের প্রধানমন্ত্রীর সরকারি বাসভবনে নরেন্দ্র মোদি ও শেখ হাসিনা আনুষ্ঠানিক বৈঠকে বসবেন।
সেই বৈঠক শেষে দুই দেশের মধ্যে তিনটি সমঝোতা স্মারক (এমওইউ) সইয়ের কথা রয়েছে। এগুলো হলো—দুই দেশের সাধারণ মানুষের মধ্যে লেনদেনের সরলীকরণ (রুপি ও টাকায় বিনিময়), কৃষি গবেষণা খাতে সহযোগিতা ও সাংস্কৃতিক বিনিময়।
তবে শেখ হাসিনা ও নরেন্দ্র মোদীর বৈঠক ঘিরে সমকালের শিরোনাম, দ্বিপক্ষীয় ইস্যু ছাপিয়ে গুরুত্ব পাবে রাজনৈতিক আলোচনা। পত্রিকাটি বলছে আলোচনায় থাকবে মার্কিন চাপ নিয়ন্ত্রণ প্রসঙ্গ। এছাড়া ঢাকা-দিল্লি সই করবে তিনটি সমঝোতা স্মারক।
ভারতের প্রধানমন্ত্রী নরেন্দ্র মোদির আমন্ত্রণে দুই দিনের জি২০ শীর্ষ সম্মেলনে অংশ নিতে আজ শুক্রবার নয়াদিল্লিতে যাচ্ছেন প্রধানমন্ত্রী শেখ হাসিনা। জি২০তে অংশ নেওয়ার পাশাপাশি নরেন্দ্র মোদির সঙ্গে আজ সন্ধ্যায় দ্বিপক্ষীয় বৈঠকে বসবেন তিনি। সেখানে  বাংলাদেশে চীনের অবাধ উপস্থিতি নিয়ে ভারতকে আশ্বস্ত করার চেষ্টা করবে ঢাকা।
Deal to ease trade in taka-rupee to be signed as Hasina, Modi meet today – ইংরেজি দৈনিক দ্য বিজনেস স্ট্যান্ডার্ডের প্রধান শিরোনাম, বাণিজ্য সহজীকরণ করতে টাকা আর রুপিতে লেনদেনের ব্যাপারে চুক্তি স্বাক্ষর হবে আজ হাসিনা-মোদী বৈঠকে।
পররাষ্ট্রমন্ত্রী একে আব্দুল মোমেন জানিয়েছেন জি২০ সম্মেলন সামনে রেখে আজ এক বৈঠকে মিলিত হবেন ভারত ও বাংলাদেশের প্রধানমন্ত্রী। সেখানে ন্যাশনাল পেমেন্ট কর্পোরেশন অফ ইন্ডিয়া ও বাংলাদেশ ব্যাংকের মধ্যে একটা চুক্তি হবে যাতে সহজে দ্বিপাক্ষিক বাণিজ্যের ক্ষেত্রে টাকা আর রুপিতে লেনদেন করা যায়।
শেখ হাসিনার ভারত সফর ঘিরে বাংলাদেশ প্রতিদিনের শিরোনাম আরও পাঁচ রাষ্ট্রপতি প্রধানমন্ত্রীর সঙ্গেও হবে বৈঠক।
বলা হচ্ছে নয়াদিল্লি সফরে ভারতের প্রধানমন্ত্রী নরেন্দ্র মোদি ছাড়াও আরও চার রাষ্ট্র ও সরকারপ্রধানের সঙ্গে বৈঠক করবেন প্রধানমন্ত্রী শেখ হাসিনা। আগামীকাল জি২০ শীর্ষ সম্মেলনের সাইড লাইনে এসব বৈঠক অনুষ্ঠিত হবে। ঢাকা ও নয়াদিল্লির কূটনৈতিক সূত্র জানিয়েছে, সাইড লাইন বৈঠকগুলো শেষ সময়ে নির্ধারিত হয়। তারপরও খসড়া সূচিতে ইতোমধ্যেই কয়েকটি বৈঠক নির্ধারিত হয়েছে।
এদিকে বাংলাদেশে রাশিয়ার পররাষ্ট্রমন্ত্রীর সফর ও দুই দেশের পররাষ্ট্রমন্ত্রীর যৌথ সংবাদ সম্মেলনের খবর গুরুত্ব পেয়েছে সবকয়টি জাতীয় পত্রিকায়।
সমকালের শিরোনাম – অর্থ পরিশোধে নিজস্ব মুদ্রা ব্যবহার হবে। রাশিয়ার উপর মার্কিন নিষেধাজ্ঞার কারণে বাণিজ্য করতে ও অর্থ পরিশোধে বেশ বেগ পেতে হচ্ছে বাংলাদেশকে। রুপপুর পারমাণবিক বিদ্যুৎ প্রকল্পের অর্থসহ অন্যান্য বাণিজ্য বাংলাদেশ ও রাশিয়া নিজস্ব মুদ্রা ব্যবহার করে পরিশোধ করবে বলে জানিয়েছেন ঢাকা সফররত রাশিয়ার পররাষ্ট্রমন্ত্রী সের্গেই লাভরভ। আজ প্রধানমন্ত্রী শেখ হাসিনার সঙ্গে বৈঠকের কথা আছে তার।
US, allies trying to deter China, isolate Russia: Lavrov নিউ এজের শিরোনাম। বলা হচ্ছে রাশিয়ার পররাষ্ট্রমন্ত্রী সের্গেই লাভরভ বলেছেন যুক্তরাষ্ট্র ও তার মিত্ররা নানা ভাবে চীন, রাশিয়াকে দমিয়ে রাখতে চায়। তিনি রুপপুর পারমাণবিক বিদ্যুৎ কেন্দ্রের কাজ যথাসময়ে শেষ হবে বলে বাংলাদেশকে আশ্বস্ত করেছেন।
এ বিষয়ে লাভরভ: 'দক্ষিণ এশিয়ায় ভারতের পরে রাশিয়ার সবচেয়ে বড় অংশীদার বাংলাদেশ' এই শিরোনামে বিবিসি বাংলার খবরটিও পড়তে পারেন।
অন্যদিকে বাংলাদেশের বিষয়ে যুক্তরাষ্ট্রের অবস্থান পরিবর্তন হয়নি – ইত্তেফাকের শিরোনাম।
রিপোর্টে বলা হয় বাংলাদেশ নিয়ে যুক্তরাষ্ট্রের অবস্থানের কোনো পরিবর্তন হয়নি হয়নি বলে জানিয়েছেন হোয়াইট হাউসের জাতীয় নিরাপত্তা পরিষদের কৌশলগত যোগাযোগবিষয়ক সমন্বয়কারী জন কিরবি। তিনি বলেন, আমরা অবাধ ও সুষ্ঠু নির্বাচনকে সমর্থন করি। আমাদের এ অবস্থানের কোনো পরিবর্তন হয়নি। বুধবার (৬ সেপ্টেম্বর) হোয়াইট হাউসে নিয়মিত ব্রিফিংয়ে একজন সাংবাদিকের প্রশ্নের জবাবে তিনি এ কথা বলেন।
পাকিস্তানের সাথে বিভিন্ন খাতে কাজ করার সুযোগ রয়েছে: প্রধানমন্ত্রী – নয়া দিগন্তের শিরোনাম।
তারা লিখেছে প্রধানমন্ত্রী শেখ হাসিনা বলেছেন, পারস্পরিক স্বার্থে বাংলাদেশ ও পাকিস্তানের মধ্যে বিভিন্ন খাত, বিশেষত কৃষিতে কাজ করার সুযোগ রয়েছে। পাকিস্তানের বিদায়ী হাইকমিশনার ইমরান আহমেদ সিদ্দিকী গতকাল বৃহস্পতিবার প্রধানমন্ত্রীর সরকারি বাসভবন গণভবনে তার সাথে সাক্ষাৎ করতে এলে প্রধানমন্ত্রী এ কথা বলেন। তিনি বলেন, ‘এখন নতুন প্রজন্মের যুগ, তাই দুই দেশের মধ্যে যোগাযোগ হতে পারে।’
৪২ ধারা রেখেই সাইবার বিল পাসের সুপারিশ – দেশ রুপান্তরের শিরোনাম। বলা হচ্ছে সাংবাদিক ইউনিয়নসহ বিভিন্ন শ্রেণি-পেশার প্রতিনিধিদের পক্ষ থেকে বিতর্কিত ৪২ ধারা বাতিলের দাবি জানানো হলেও তা বহাল রেখেই জাতীয় সংসদে উত্থাপিত ‘সাইবার নিরাপত্তা বিল-২০২৩’ পাসের সুপারিশ চূড়ান্ত করেছে সংসদীয় কমিটি।
তবে বিলের ৩২ ধারাটি (অফিশিয়াল সিক্রেটস অ্যাক্টের বিধান) বাতিলসহ কয়েকটি ধারায় সংশোধন ও কিছু ক্ষেত্রে ভাষাগত পরিবর্তনের সিদ্ধান্ত হয়েছে। প্রস্তাবিত আইনের ৪২ ধারায় বিনা পরোয়ানায় তল্লাশি ও গ্রেপ্তারের ক্ষমতা দেওয়া হয়েছে।
বিরোধী নেতাকর্মীদের দ্বিতীয় ঠিকানা এখন কোর্ট-কাচারি – মানবজমিনের প্রধান শিরোনাম।
বিস্তারিত বলা হয় গায়েবি মামলা, জামিন, নিয়মিত হাজিরা। একেকজনের বিরুদ্ধে সর্বোচ্চ চারশ’ পর্যন্ত মামলা। কারও বিরুদ্ধে ৫০, কারও বিরুদ্ধে ১০০ মামলা। ওয়ার্ড পর্যায়ের নেতাদের বিরুদ্ধেও অর্ধশতাধিক মামলা। এমন পরিস্থিতিতে অনেক নেতাকর্মীকে মাসের কর্মদিবসের প্রায় সবদিনই থাকতে হচ্ছে আদালত প্রাঙ্গণে। তাদের ঠিকানাই যেন কোর্ট-কাচারি। প্রতিদিন ঢাকাসহ সারা দেশের বিভিন্ন আদালতে এখন বিএনপি নেতাকর্মীদের ভিড়। আইনজীবীরা বলছেন, বিএনপি নেতাদের মাসে সব কর্মদিবসের প্রতিদিনই আদালতে আসতে হচ্ছে।
সবচেয়ে ভয়াবহ ডেঙ্গু সংক্রমণের কবলে বাংলাদেশ – বিশ্ব স্বাস্থ্য সংস্থা যুগান্তরের শিরোনাম। বলা হচ্ছে বাংলাদেশ সবচেয়ে ভয়াবহ ডেঙ্গু সংক্রমণের কবলে পড়েছে বলে উল্লেখ করেছে বিশ্ব স্বাস্থ্য সংস্থা (ডব্লিউএইচও)। এ পরিস্থিতির জন্য বিশ্ব স্বাস্থ্য সংস্থা জলবায়ু পরিবর্তন এবং মশাবাহিত রোগ ছড়িয়ে পড়াকে দায়ী করেছে।
ডব্লিউএইচও প্রধান বুধবার এক অনলাইন সংবাদ সম্মেলনে বলেন, বাংলাদেশে শুধু গত মাসেই ৩০০ জন ডেঙ্গুতে আক্রান্ত হয়ে মারা গেছেন। এই সংক্রমণ স্বাস্থ্য ব্যবস্থার ওপর বড় ধরনের চাপ সৃষ্টি করছে। তিনি আরও বলেন, রাজধানী ঢাকায় ডেঙ্গুর প্রকোপ কিছুটা কমে এলেও দেশের অন্যান্য অংশে এতে আক্রান্তের হার বাড়ছে।
ডেঙ্গুতে একদিনে ২০ জনের মৃত্যু – প্রথম আলোর শিরোনাম। দেশে ডেঙ্গুতে আক্রান্ত হয়ে আরও ২০ জনের মৃত্যু হয়েছে। এ নিয়ে চলতি মাসের প্রথম সপ্তাহে ডেঙ্গুতে ৯৮ জনের মৃত্যু হলো। আর এ বছর মারা গেলেন ৬৯১ জন।
Tk 37 power bill for a minister’s home –অর্থাৎ এক মন্ত্রীর বাড়ির বিদ্যুত বিল ৩৭ টাকা! ডেইলি স্টারের খবর।
সমাজকল্যাণ মন্ত্রী ও তার পরিবার অবিশ্বাস্যভাবে এত কম বিদ্যুৎ বিল পেয়েছে এবং গত চার বছর ধরে তারা কোন বিল দেননি। রিপোর্টে বলা হয় সাধারণত মানুষ অনেক বেশি অঙ্কের ভৌতিক বিদ্যুৎ বিল নিয়ে কথা বলে, কিন্তু সমাজকল্যাণ মন্ত্রী নুরুজ্জামান আহমেদ ও তার পরিবারের ক্ষেত্রে বিলটা অবিশ্বাস্যরকম কম এসেছে।
টিএসসিতে গাছ পড়ে রিকশাচালক নিহত, দুজন আহত – দৈনিক সংবাদের খবর। বলা হচ্ছে বৃহস্পতিবার বিকেল সাড়ে পাঁচটার সময় এই ঘটনা ঘটে। নিহত রিকশা চালকের নাম শফিকুল ইসলাম (৪০)। তার গ্রামের বাড়ি শেরপুর জেলায়।
শাহবাগ থানার উপ পরিদর্শক (এসআই) আল মোমেন বলেন, ‘টিএসসিতে গাছের ডাল চাপা পড়ে রিকশাচালক মারা গেছেন। এ ঘটনায় একজন নারী শিক্ষার্থীও আহত হয়েছে।

সিঙ্গাপুরের শীর্ষ ৫০ ধনীর তালিকায় ফের আজিজ খান